《后东皋草堂歌为陈学山赋》
清代·杨方立

蒹葭江水西风急，木叶翻红秋露白。十幅蒲帆挂断烟，元亭一露扬雄宅。

主人爱客启柴关，执手褰衣出笑颜。中馈为开春瓮酒，长筵遥展夕阳山。

山前山后浮云渡，聚散微茫不知处。停杯忽与话当年，词未能终泪先注。

昔日清明忆太丘，修文砥行先民俦。名山偃卧高托迹，长松百尺风飕飕。

点缀丘园发幽趣，太湖白石龙门树。书卷高闲柳谷居，烟霞罨画浯溪路。

三秋明月三春花，窈窕笙歌出绛纱。高山大有携琴客，曲径时回问字车。

诗瓢酒盏朝还暮，青山止爱高人住。浔阳江上檄书来，一官抵死催人去。

去年苦调计相思，犹复丁宁话故枝。彭泽菊花怜尚在，辽阳白鹤竟何归。

惊飙荡海洪涛起，丹山羽折琼华萎。蛇年鸡梦兆纷纭，悼痛人琴俱已矣。

流风陈迹剩池台，蟠蟀寒吟四壁哀。旧种杏花余太息，当时燕子尚飞来。

我昔髫年侍文宴，作歌得许窥坛坫。已羡登龙揖孔融，犹烦倒屣迎王粲。

而今憔悴返江乡，千里红尘老剑霜。重到山阳寻旧梦，徒瞻画相拜中郎。

主人收泪重剪烛，劝我长歌须再续。含毫摊纸望苍茫，一片秋声响空谷。

东皋叶落雨霏微，蒿蔚风中孝子悲。长笺题向庭前树，伴尔慈乌夜夜啼。

作者简介：杨方立，字念中，一字中甫，号白存，瑞金人。乾隆戊辰进士，改庶吉士，授编修。有《默堂诗集》。